
Különböző tápanyagellátási és talajművelési módok hatásának összehasonlítása, a napraforgó (Heliantus annuus) növekedési paramétereire, tápanyagfelvételére és a talaj tulajdonságaira


Az intenzív mezőgazdasági termelés elképzelhetetlen lenne a műtrágyák használata nélkül. Nem mai felfedezés, hogy a túlzott műtrágyahasználat és az intenzív művelés talajaink romlásához vezet. Számos agrotechnikai fejlesztés áll már a termelők rendelkezésére ahhoz, hogy műveleteik talajkímélő módon történjenek. A szervestrágyázás segít megőrizni a talaj szervesanyagtartalmát, fenntartva annak termőképességét.
A szabadföldi kisparcellás kísérlet beállítása során célom volt annak elemzése, hogy a jelentősen eltérő talajművelési módok a lazítás, szántás és a minimális művelési mód alkalmazása hogyan befolyásolja a talaj fizikai, kémiai és mikrobiológiai paramétereit, valamint az eltérő tápanyagkijuttatási módok (istállótrágya, műtrágya: az istállótrágya tápanyagtartalmával egyenértékű tápanyagkijuttatással, csökkentett adagú műtrágya) megvalósítása során a növényi tápanyagok érvényesülését, hasznosulását, a napraforgó fejlődését, tápanyagfelvételét.
A kísérletben a három talajművelési mód és a háromféle tápanyagutánpótlási elv megvalósítása során 9 parcellát alakítottam ki és a napraforgó tenyészidőszaka alatt több időpontban mértem a talaj paramétereit (kémhatás, tápanyagellátottság, enzimaktivitás, CO2 termelődés) és a növénynövekedési mutatóit, tápanyagfelvételét.
Kísérletem célja az adott kísérleti beállítás talaj-növény rendszerében helyszíni mérésekkel és analitikai mérési adatokkal alátámasztani azt, hogy az eltérő tápanyagutánpótlási módok, a szerves és műtrágyázás mellett melyik az a talajművelési mód, amely hosszútávon fenntarthatóbb, kedvezőbb termést eredményez, jobban megőrzi a talaj termékenységét, víztartalmát, javítja talaj a fizikai, kémiai, mikrobiológiai tulajdonságait, és a kedvezőtlen időjárási körülmények hatásait enyhíti.



